**Štatút**

**komisie pre schvaľovanie žiadostí o dotáciu v rámci**

**„*Schémy na podporu vykonania energetických auditov mikropodnikov, malých podnikov a stredných podnikov so sídlom v Bratislavskom kraji (schéma pomoci de minimis)“***

**Článok 1**

**Základné ustanovenie**

1. Komisia pre schvaľovanie žiadostí o dotáciu (ďalej len „žiadosť“) v rámci „*Schémy na podporu vykonania energetických auditov mikropodnikov, malých podnikov a stredných podnikov so sídlom v Bratislavskom kraji (schéma pomoci de minimis)“* (ďalej len „schéma“) je zriadená ministrom hospodárstva SR v súlade s § 11 ods. 2 zákona č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov (ďalej len „zákon“) ako orgán zodpovedný za transparentné rozhodovanie o žiadostiach o dotáciu na podporu vykonania energetických auditov (ďalej len „Komisia“).
2. Komisia postupuje pri rozhodovaní o žiadostiach o dotáciu na podporu vykonania energetických auditov (ďalej len „žiadosť“) v súlade s § 11 ods. 3 zákona.

**Článok 2**

**Komisia**

1. Komisia má päť členov a tajomníka. Členmi Komisie sú štyria zamestnanci Ministerstva hospodárstva SR (ďalej len „ministerstvo"), z ktorých jeden je predsedom Komisie a jeden zamestnanec Slovenskej inovačnej a energetickej agentúry. Tajomníkom komisie je zamestnanec ministerstva bez hlasovacieho práva.
2. Členov Komisie a tajomníka Komisie vymenúva a odvoláva minister hospodárstva. V návrhoch na členov Komisie musí byť zohľadnený princíp odbornosti, nestrannosti a dôvernosti. Výkon funkcie člena Komisie nie je možné vykonávať v prípade vzniku konfliktu záujmov, resp. v prípade osobných, či pracovných väzieb na niektorého z posudzovaných žiadateľov o poskytnutie dotácie.
3. Komisia je uznášaniaschopná, ak je na zasadnutí prítomná nadpolovičná väčšina všetkých členov Komisie. Komisia rozhoduje o schválení, resp. neschválení žiadosti nadpolovičnou väčšinou prítomných členov Komisie. V prípade rovnosti hlasov rozhoduje hlas predsedu Komisie.

**Článok 3**

**Práva a povinnosti členov Komisie**

* 1. Členovia Komisie majú tieto práva a povinnosti:

1. zúčastňovať sa zasadnutí Komisie,
2. posudzovať žiadosti a rozhodovať o ich schválení resp. neschválení v súlade so zákonom, schémou a výzvou,
3. svojím podpisom potvrdiť skutočnosti uvedené v písomnom zázname z rokovania Komisie,
4. iniciovať a predkladať návrhy na skvalitnenie procesu poskytovania dotácie.
   1. Členstvo v Komisii je nezastupiteľné.
   2. Tajomník pre rokovanie Komisie:
5. pripravuje zoznam evidovaných žiadostí doručených v stanovenom termíne,
6. preveruje úplnosť predložených žiadostí,
7. vypracúva písomný záznam zo zasadnutia Komisie podľa čl. 4 bod 3 tohto štatútu.

**Článok 4**

**Rokovanie Komisie**

1. Prácu Komisie organizuje a zasadnutia Komisie zvoláva a vedie jej predseda. Komisia sa schádza podľa potreby.
2. Agendu Komisie zabezpečuje tajomník Komisie, archiváciu dokumentov vykonáva ministerstvo.
3. Do troch pracovných dní od zasadnutia Komisie vyhotoví tajomník písomný záznam, ktorý obsahuje najmä:
4. miesto a dátum zasadnutia,
5. počet prítomných členov Komisie,
6. počet predložených žiadostí,
7. zoznam schválených žiadostí s uvedením výšky dotácie,
8. zoznam neschválených žiadostí s uvedením dôvodu ich zamietnutia,
9. celkovú sumu finančných prostriedkov, ktoré boli navrhnuté na rozdelenie na zasadnutí Komisie,
10. podpisy prítomných členov Komisie.

**Článok 5**

**Schvaľovanie žiadostí**

1. Komisia rozhoduje o schválení resp. neschválení žiadostí na zasadnutí Komisie.
2. Komisia pridelí body každej žiadosti na základe hodnotiacich kritérií.
3. Žiadosti, ktoré dosiahnu po posúdení hodnotiacich kritérií hodnotenie minimálne 8 bodov Komisia
4. v prípade, ak je celková výška požadovaných dotácií oprávnených žiadostí nižšia alebo rovnaká ako rozpočet vyčlenený na výzvu, schváli,
5. v prípade, ak je celková výška požadovaných dotácií oprávnených žiadostí vyššia ako rozpočet vyčlenený na výzvu, zoradí podľa dosiahnutých výsledných hodnotení.
6. V prípade postupu podľa bodu 3 písm. b) Komisia rozhoduje o schválení žiadostí podľa poradia dosiahnutého výsledného hodnotenia, počnúc žiadosťou s najvyšším bodovým hodnotením. Počet schválených žiadostí je v tomto prípade limitovaný rozpočtom vyčleneným na výzvu.
7. Komisia postupom podľa bodu 4 schváli žiadosti s najvyšším bodovým hodnotením, u ktorých bude súčet výšok požadovaných dotácií nižší alebo rovnaký ako rozpočet vyčlenený na výzvu. Ostatné žiadosti Komisia neschváli. V prípade rovnosti bodového hodnotenia žiadostí, ktoré s prihliadnutím na rozpočet vyčlenený na výzvu nebude možné všetky schváliť, rozhodne Komisia losovaním.
8. Komisia neschváli žiadosti, ktoré na základe hodnotiacich kritérií nedosiahnu minimálne 8 bodov.

**Článok 6**

**Záverečné ustanovenia**

1. Členovia Komisie vykonávajú plnenie povinností vyplývajúcich im z členstva v Komisii bez nároku na odmenu.
2. Štatút Komisie nadobúda platnosť a účinnosť dňom jeho schválenia a podpísania ministrom hospodárstva SR.

**V Bratislave, dňa**

**Peter Žiga**

**minister hospodárstva SR**